แนวโน้มดัชนีเช้าแกว่งแคบ
นักวิเคราะห์ฯคาดตลาดหุ้นไทยเช้านี้ปรับตัวในกรอบแคบไม่ไปไหนไกล หลังไม่มีปัจจัยใหม่หนุน รอผล 3G-ประชุมเฟด แนะเลือกลงทุนรายตัว
21 ก.ย. 2553

นักวิเคราะห์ฯคาดตลาดหุ้นไทยเช้านี้ปรับตัวในกรอบแคบไม่ไปไหนไกล หลังไม่มีปัจจัยใหม่หนุน รอผล 3G-ประชุมเฟด แนะเลือกลงทุนรายตัว
นายชัย จิรเสวีนุประพันธ์ ผู้จัดการฝ่ายกลยุทธการลงทุน บล.เอเชียพลัส คาดว่า ตลาดหุ้นไทยในช่วงเช้าแกว่งตัวแดนบวกในกรอบแคบ ตามทิศทางงตลาดต่างประเทศที่บวกจึ้นมาได้ทั้งตลาดเอเชียและดาวโจนส์ แต่มูลค่าการซื้อขายคงไม่มาก ซึ่งการลงทุนจะเป็นเลือกการลงทุนเป็นรายตัวมากกกว่า อย่าง BANPU รับข่าวทางการออสเตรเลียไม่ขัดข้องการเข้าซื้อหุ้น Centennial รวมทั้งราคาน้ำมันที่ปรับขึ้น นอกจากนี้ มองว่าจะมาจากกลุ่มแบงก์บางตัวที่ปรับตัวต่อเนื่องจากเมื่อวานนี้ หนุนตลาดยืนในแดนบวก เพราะเป็นกลุ่มที่มีมาร์เก็ตแคปขนาดใหญ่ 
อย่างไรก็ตาม ภาพรวมการลงทุนในวันนี้คงซึม ๆ เพราะส่วนใหญ่รอทั้งผลการยื่นอุทธรณ์ประมูล 3G ซึ่งศาลปกครองสูงสุดนัดฟังคำสั่งในวันที่ 23 ก.ย.นี้ว่าจะออกมาเป็นอย่างไร รวมทั้งธนาคารกลางสหรัฐ(เฟด)ที่จะมีการประชุมในคืนนี้ ดังนั้นจึงทำให้ตลาดหุ้นคงไปได้ไม่ไกล 
แต่อาจมีแรงเก็งกำไรในหุ้นรายตัวนอกเหนือจากแบงก์และพลังงานแล้ว กลุ่มอสังหาริมทรัพย์และนิคมอุตสาหกรรม น่าจะได้รับความสนใจด้วยจากการที่คณะกรรมการส่งเสริมการลงทุน(บีโอไอ)ได้อนุมัติส่งเสริมการลงทุนเป็นจำนวนมาก รวมถึงหุ้นที่มีประกาศจ่ายเงินปันผลระหว่างกาล พร้อมให้แนวรับ 920-925 แนวต้าน 925-930 จุด